Ooldbachenbrook

Ooldbachenbrook () is en Dörp in de Gemeen Steenau (Samtgemeen Land Hadeln) in’n Landkreis Cuxhoben, Neddersassen.

 Geografie 

De Oort liggt in dat Moor von dat Siedland in’n Süden von Land Hadeln. Dat Water ut dat Rebeed flütt över de Gösch af na’n Haadler Kanaal, de siet de twete Hälft von dat 19. Johrhunnert dör den Noorden von Ooldbachenbrook löppt.

De Naveröörd sünd de Godshemer Oortsdelen Süderdeel un An’n See in’n Noorden, Sankt Joost in’n Noordoosten, Stinst in’n Oosten, Neebachenbrook un Maurismaur in’n Süüdoosten, Möhdiek, Ankloh un Höörn in’n Süüdwesten un dat Süderenn von Steenau in’n Noordwesten.

 Historie 

De Naam Ooldbachenbrook is eerst opkamen, nadem 1755 Neebachenbrook grünnt worrn is. Vörher hett de Oort blots Bachenbrook heten. Ok vondaag warrt noch fakener Bachenbrook seggt, besünners wenn beide Dörper meent sünd.

 Verwaltungsgeschicht 

De Oort hett vör 1852 to dat Kaspelsgericht Steenau von dat Land Hadeln tohöört un denn von 1852 bet 1885 to dat Amt Oterndörp. Na 1885 weer dat in’n Kreis Hadeln, de 1932 Deel von’n grötteren Kreis Land Hadeln worrn is. Siet 1977 höört de Oort to’n Landkreis Cuxhoben.

 Inwahnertall 

 Religion 

Ooldbachenbrook is evangeelsch-luthersch präägt un höört to dat Kaspel von de Johannes-Kark in Steenau.

För de Kathoolschen is de Hillig-Krüüz-Kark in Oterndörp tostännig.

 Kultur 

 Verenen 

De Schüttenvereen Bachenbrook un Ümgegend is 1908 grünnt worrn.

 Weertschop un Infrastruktur 

För Ooldbachenbrook is de freewillige Füürwehr Steenau mit tostännig.

 Verkehr 

De Straat dör Bachenbrook geiht in’n Süüdoosten över in de Kreisstraat 33, de an de Landsstraat 116 ran löppt. In’n Noordwesten geiht de Straat na de L 144 twüschen Godshem un Steenau. De L 144 föhrt in’n Noordoosten över Godshem un Bülkau na Neehuus un in’n Westen an de L 117 ran. De L 117 löppt in’n Noorden na Helmworth un Neenkarken un in’n Süden na Beers. De L 116 wedder geiht in’n Süüdwesten na Lintig un in’n Oosten na Loomst un na Heckthusen.

De nächste Autobahn is de Autobahn 27 (Afsnidd Bremerhoben–Cuxhoben). De Opfohrt 5 Debst liggt so 21 Kilometer in’n Süüdwesten von Ooldbachenbrook an de L 120.

De nächsten Bahnhööv sünd so bi 19 Kilometer wied weg in’n Noorden de Bahnhoff Oterndörp un in’n Noordoosten de Bahnhoff Kumbarg an de Nedderelvbahn von Cuxhoben na Hamborg. Von 1896 bet 1968 hett dat ok Personenverkehr op de Bahnlien Bremerhoben–Beers geven. De Bahnhoff Beers leeg teihn Kilometer in’n Süüdwesten von’n Oort.

 Footnoten 

Kategorie:Oort
Kategorie:Landkreis Cuxhoben